钦定古今图书集成/明伦汇编/氏族典/第144卷 > 元景山
## 钦定古今图书集成/明伦汇编/氏族典/第144卷 > 元景山

按《隋书元景山传》：“景山字珤岳，河南洛阳人也。祖燮，
魏安定王。父琰，宋安王。景山少有器局，干略过人。周
闵帝时，从大司马贺兰祥击吐谷浑，以功拜抚军将
军。其后数从征伐，累迁仪同三司，赐爵文昌县公，授
亹川防主，加开府，迁建州刺史，进封宋安郡公。从武
帝平齐，每战有功，拜大将军，改封平原郡公，治亳州”
总管，法令明肃，盗贼屏迹，称为“大治。”征为候正。宣帝
嗣位，从上柱国韦孝宽经略淮南。郧州总管宇文亮
谋图不轨，景山率铁骑击破之，斩亮传首。以功拜亳
州总管，进位上大将军，拜安州总管，进位柱国。高祖
受禅，拜上柱国。明年，大举伐陈，以景山为行军元帅，
攻破甑山、沌阳二镇。景山将济江，会陈宣帝卒，有诏
班师。景山大著威名，甚为敌人所惮。后数载，坐事免，
卒于家，时年五十五。赠梁州总管，谥曰襄。子《成寿》嗣。